Стефан Стамболов
Сега ил никога…

chitanka.info

Сега ил никога

найдно да се сдружим!

Сега ил никога

на бой ний да вървим!

Разхлабен, болен, злият враг

на одъра лежи,

на косъмчец, на връх иглен

живота му стои.

И чашата на мъките

препълнена до горе —

за срам сме пред народите,

ей, чувате ли, хора!

Сега ил никога

найдно да се сдружим!

Сега ил никога

на бой ний да вървим!

Да протекат потоци кръв

и гръм, и бой най-страшен!

Излизай, грозна, гладна смърт,

разливай адски огън!

От него нас не ни е страх,

той всичко ще изчисти.

А из останалия прах

злат прах ще се издигне

и в него ще се посели

безценната свобода —

тя всичкото ще поднови,

ще съживи народа,

Одеса, 1873 год.

Издание: Стефан Стамболов, „Запомни ме, Живот! Поезия и публицистика“, „Абагар“, С. 1993, Съставителство, предговор и приложение проф. д-р И. Радев.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.